Salmo.
48.
Mekeǥeǥehem is Nengazen he Megbevayè tew, ne ereg sikandin he edeliǥen is diyà te inged din he iyan is Jerusalem he ziyà te segradu he vuvungan din. 
Mekempet is ketikang kayi he vuvungan ne ebpekeveǥey te kelipey te tivuuk he kelibutan. Heini is segradu he Buvungan he Zion iyan inged te Mekeǥeǥehem he Hadì. 
Diyà is Megbevayà te melig-en he menge vahin te Jerusalem, ne impeehè din en te menge meǥinged kayi he iyan sikandin eputè dan. 
Midtigum is menge hadì su edsurungen dan is Jerusalem. 
Piru zuen dan naahà he ingkeinuinu zan; nahandek dan ne mibpemelaǥuy zan. 
Mibpengerker sikandan te kegkahandek wey kegkesekiti; neiring sikandan te vahi he ebeliliten. 
Midèdeetan sikandan te Megbevayà; neiring sikandan te varku ziyà te Tarshish he nesuǥat te mevendes he keramag he ebpuun diyà te edsilaan. 
Netudtulan key zà dengan te menge vaal te Megbevayà, ne guntaan neehè dey en heini ziyà te inged te Megbevayè dey, he Mekeǥeǥehem he Nengazen. Edlig-enan din heini he inged te taman te taman. 
He Megbevayà, mibpurungan dey ngunngunua is gaǥew nu hein diyè key te seled te valey nu. 
Ebentuǥen ka ne edeliǥen ka te menge etew seled te tivuuk he kelibutan, tenged te mezeeǥen ka pinaaǥi te ǥehem nu. 
Egkelipey is menge meǥinged diyà te Zion wey is diyà te zuma pa he menge inged diyà te Juda, tenged te metazeng he kedhukum nu. 
Menge tig-Israel, liǥuya niw is Zion ne vilanga niw is menge turi kayi. 
Purungi niw ahaa is menge verengbeng wey is melig-en he menge vahin kayi te inged, su para metudtul niw ziyà te edsunud he menge lapis te kevuwazan 
he is Megbevayà he edsilbiyan tew ǥuntaan iyan kes Megbevayè tew te wazà pidtemanan. Iyan sikandin egiya kenitew te wazà pidtemanan. 
