Salmo.
129.
Menge tig-Israel, keǥiya niw ke mibmenumenu kew te ebpaantus te menge kuntada niw puun pa te aney en he kegketukud te nasyun niw. 
“Dekelà is kebpeentusa zan kenami puun pa te kebpuun te nasyun dey. Piru wazè key zan mezèdeeti. 
Mibpelian dan te mezalem is menge peka zey; henduen be heini te tanà he mid-eradu. 
Piru metazeng is Nengazen, su impelingkawas key zin te kebpen-uripen te lalung he menge etew.” 
Berakat he ebpekepekeziyù tenged te kegkeeled is langun he edumut te Zion. 
Berakat he meiring sikandan te menge sagbet he nenuvù diyà te atep, he iyan pa kedtuvù dan ne egkeǥangu zan en. 
Wazà edseǥipà te kedtiǥum kayi he menge sagbet wey wazà ed-uwit kayi he vinagkes. 
Berakat he sikan is edsaǥad kenà megkaǥi ziyà te kandan te, “Berakat he tuvazi kew te Nengazen! Ebpenubtuvazan dey sikiyu pinaaǥi te ngazan te Nengazen.” 
