Salmo.
47.
Sikiyu is langun he keet-etawan diyà te menge nasyun, pelakpak kew wey ugyab kew te kedalig te Megbevayà he egkezumahan te kelipey. 
Utew telehuzen is Nengazen he iyan kes Utew Lavew he Megbevayà. Mekeǥeǥehem sikandin he hadì te tivuuk he kelibutan. 
Edhimuwen din he iyan key edumala is menge tig-Israel te menge nasyun. 
Mibpilì din is tanà he egkepengevilin dey, he iyan kes tanà he impehivantug te pinelanggè din he si Jacob. 
Dutun te kedhendiyà te Megbevayà te pinuuwè din te kedhadì, ed-ugyab is menge etew te kegkelipey zan duma is kebpezaǥing te menge vudyung. 
Kanta kew te kedalig te Megbevayà. Kanta kew te kedalig te hadì tew. 
Su iyan is Megbevayà hadì te tivuuk he kelibutan. Deliǥa niw sikandin pinaaǥi te menge kanta. 
Ebpinuu sikandin diyà te segradu he pinuuwè din te kedhadì su edhedian din is menge nasyun. 
Edtiǥum is menge pengulu te menge nasyun duma is menge etew te Megbevayà ni Abraham. Su is menge pengulu te kelibutan gaked te Megbevayà. Mezait iyan sikandin he edeliǥen. 
