Salmo.
130.
Tenged te subra he kelised nengumew a ziyan te kenikew, Nengazen. 
Pemineǥa nu is kebpehizuhizu ku kenikew. 
Nengazen, ke và nu zà inlista is menge salè dey, ne hentei zà buwa is egkesamà diyan te etuvangan nu? 
Piru mibpesaylu key kenikew, umbe edtehuzen dey sikew. 
Edtaǥad a iyan kenikew, Nengazen, wey edsarig a te lalag nu. 
Edtaǥad a kenikew, Nengazen, lavew pa te kedtaǥad te perevantey te kebmeselem. 
Menge tig-Israel, sarig kew te Nengazen, su veliǥeǥawen sikandin, ne layun sikandin andam te kedluwas. 
Iyan sikandin edluwas keniyu te langun he menge salè niw. 
